**ΠΡΟΓΡΑΜΜΑΤΙΚΗ ΣΥΜΒΑΣΗ**

Στην Αθήνα σήμερα, 19/12/2014, οι παρακάτω συμβαλλόμενοι:

Α. Το **Υπουργείο Εργασίας, Κοινωνικής Ασφάλισης & Πρόνοιας (ΥΠ.Ε.ΚΑ.Π)**, το οποίο εδρεύσει στην Αθήνα, οδός Σταδίου αρ.29 και εκπροσωπείται νόμιμα από τον Υφυπουργό Εργασίας, Κοινωνικής Ασφάλισης & Πρόνοιας κ. Βασίλειο Κεγκέρογλου, καλούμενο εφεξής «Αναθέτουσα Αρχή»,

Β. Το **Εθνικό Ινστιτούτο Εργασίας και Ανθρώπινου Δυναμικού** **(Ε.Ι.Ε.Α.Δ.)**, το οποίο εδρεύει στην Αθήνα, οδός Κ. Παλαμά αρ. 6-8 και εκπροσωπείται νόμιμα από τον Γενικό Διευθυντή κ. Κωνσταντίνο Αναγνωστόπουλο, καλούμενο εφεξής «Αρχή Διαχείρισης»,

Γ. Ο/Η ΝΠΔΔ [νομική μορφή φορέα] με την επωνυμία ΚΕΝΤΡΟ ΚΟΙΝΩΝΙΚΗΣ ΠΡΟΝΟΙΑΣ ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ που εδρεύει στη Θεσσαλονίκη, οδός Παπαρηγοπούλου 7 και εκπροσωπείται νόμιμα από τον κ. Συλβάνα Καρασαββίδου, καλούμενος/η εφεξής «Τελικός Δικαιούχος» και

Δ. Ο/Η ΝΠΙΔ [νομική μορφή φορέα] με την επωνυμία ΠΡΑΞΙΣ που εδρεύει στη Αθήνα, οδός Στουρνάρα 57-104 32 και εκπροσωπείται νόμιμα από τον κ. Αντύπας Τζανέτος, καλούμενος/η εφεξής «Φορέας Διαχείρισης»,

έχοντας υπόψη:

1. Τις διατάξεις του άρθρου 90 του «Κώδικα Νομοθεσίας για την Κυβέρνηση και τα Κυβερνητικά Όργανα», που κυρώθηκε με το άρθρο πρώτο του Π.Δ. 63/2005 (98/Α),
2. Το Π.Δ. 368/1994 «Οργανισμός του Υπουργείου Εργασίας», όπως έχει τροποποιηθεί και ισχύει,
3. Το Π.Δ. 85/2012 «Ίδρυση και μετονομασία Υπουργείων, μεταφορά και κατάργηση υπηρεσιών» (141/Α),
4. Το Π.Δ. 86/2012 «Διορισμός Υπουργών, Αναπληρωτών Υπουργών και Υφυπουργών» (141/Α),
5. Το Π.Δ. 93/2012 «Διορισμός Υφυπουργού Εργασίας Κοινωνικής Ασφάλισης και Πρόνοιας» (146/Α),
6. Το ν.2362/1995 (247/Α) «Περί Δημοσίου Λογιστικού, ελέγχου των δαπανών του Κράτους και άλλες διατάξεις», όπως τροποποιήθηκε με τις διατάξεις του Ν. 3871/2010 (ΦΕΚ Α΄141), «Δημοσιονομική Διαχείριση και Ευθύνη»,
7. Το άρθρο 20 του ν.2646/1998 (236/Α) περί προγραμματικών συμβάσεων,
8. Το άρθρο 11 του ν.3106/2003 (30/Α) περί προγραμματικών συμβάσεων,
9. Το άρθρο 88 του ν.3996/2011 «Αναμόρφωση του Σώματος Επιθεωρητών Εργασίας, ρυθμίσεις θεμάτων Κοινωνικής Ασφάλισης και άλλες διατάξεις (+++/Α), όπως τροποποιήθηκε και ισχύει,
10. Το άρθρο 9 του ν.4052/2012 περί μεταφοράς της Πρόνοιας από το Υπουργείο Υγείας στο Υπουργείο Εργασίας και Κοινωνικής Ασφάλισης (41/Α),
11. Το άρθρο 29 του ν.4052/2012, όπως τροποποιήθηκε και ισχύει με την υποπαράγραφο Α2 του ν.4254/2014 (85/Α) «Μέτρα στήριξης και ανάπτυξης της ελληνικής οικονομίας στο πλαίσιο εφαρμογής του ν. 4046/2012 και άλλες διατάξεις (85/Α),
12. Το ν.4129/2013 «Κύρωση του Κώδικα Νόμων για το Ελεγκτικό Συνέδριο» (52/Α) όπως τροποποιήθηκε και ισχύει,
13. Την υπ’ αριθμ. 78327/2005 (1079/Β) Κοινή Απόφαση περί σύναψης προγραμματικών συμβάσεων Υπουργείου Υγείας και Κοινωνικής Αλληλεγγύης,
14. Την υπ’ αριθμ. 20101/Δ1.6643/2011 απόφαση του Υπουργού Εργασίας και Κοινωνικής Ασφάλισης (ΥΟΔΔ/378) «Συγκρότηση του Διοικητικού Συμβουλίου του Εθνικού Ινστιτούτου Εργασίας και Ανθρώπινου Δυναμικού (Ε.Ι.Ε.Α.Δ), όπως αυτή τροποποιήθηκε με τις υπ΄ αριθμ. 4288/Δ1.1304/2012 (ΥΟΔΔ/123), 21388/δ1.6152/11-10-2012 (ΦΕΚ 488/ΥΟΟΔ) και 22012/Δ1.5062/24-7-2013 (ΦΕΚ 373/ΥΟΟΔ) όμοιες αποφάσεις,
15. Την υπ’ αριθμ. 3995/Δ1.1225/5−3−2012 απόφαση του Υπουργού Εργασίας και Κοινωνικής Ασφάλισης (ΦΕΚ 105/ΥΟΔΔ) περί ορισμού του Γενικού Διευθυντή του Εθνικού Ινστιτούτου Εργασίας και Ανθρώπινου Δυναμικού (Ε.Ι.Ε.Α.Δ.),
16. Την υπ΄ αριθμ. 29770/7373/2/9/2014 Απόφαση - Ανάληψη της Γενικής Γραμματέως του Υπουργείου Εργασίας, Κοινωνικής Ασφάλισης και Πρόνοιας,
17. Την υπ’ αριθμ. 27671/2096/8-8-2014 απόφαση «Έγκριση σκοπιμότητας για δέσμευση – ανάληψη πιστώσεων από τον ΚΑΕ 2762 του Φ33-220»,
18. Την υπ’ αριθμ. Δ28οικ.23075/1806/07-07-2014 (2005/Β) απόφαση με θέμα «Παράταση της προβλεπόμενης προθεσμίας του κεφαλαίου Α, άρθρου 1 Παράγραφος Α, Υποπαράγραφος Α.2 περ.12 του Ν.4254/2014 (ΦΕΚ 85 τ.Α΄) «Μέτρα στήριξης και ανάπτυξης της Ελληνικής οικονομίας στο πλαίσιο εφαρμογής του Ν.4046/2012 και άλλες διατάξεις»,
19. Το Εθνικό Σχέδιο Δράσης για την Αντιμετώπιση του Προβλήματος της Έλλειψης Στέγης, το οποίο εκπονήθηκε από τη Δ/νση Κοινωνικής Αντίληψης και Αλληλεγγύης,
20. Την υπ’ αριθμ. Δ28/οικ.31354/2352 Πρόσκληση Υποβολής Προτάσεων στο πλαίσιο των δράσεων Στέγασης, Σίτισης και Κοινωνικής φροντίδας για τους αστέγους και για την υλοποίηση του Προγράμματος «Στέγαση και Επανένταξη», σύμφωνα με τις παρ.8 και 9 του άρθρου 29 του Ν.4052/12, όπως ισχύει,
21. Τον Οδηγό Εφαρμογής του Προγράμματος «Στέγαση και Επανένταξη»
22. Τον από 20-11-2014 αρ. πρωτοκόλλου Γ.Π.οικ.42340/1126 Πίνακα Αξιολόγησης των αιτήσεων χρηματοδότησης,
23. Την με αρ. 3506/28-11-2014 Αναμορφωμένη Αίτηση Χρηματοδότησης του φορέα με την επωνυμία ΚΕΝΤΡΟ ΚΟΙΝΩΝΙΚΗΣ ΠΡΟΝΟΙΑΣ ΠΕΡΙΦ. ΚΕΝΤΡΙΚΗΣ ΜΑΚΕΔΟΝΙΑΣ,

συμφωνούν, συνομολογούν και συναποδέχονται τα εξής, συμπεριλαμβανομένου ενός (1) Παραρτήματος:

**Παράρτημα Ι**: Α. Προϋπολογισμός Σχεδίου

 1.Συνοπτικός προϋπολογισμός

 2. Αναλυτικός προϋπολογισμός

**ΑΡΘΡΟ 1**

**Προοίμιο**

Το Υπουργείο Εργασίας, Κοινωνικής Ασφάλισης και Πρόνοιας προέβη στη δημοσίευση πρόσκλησης υποβολής προτάσεων στο πλαίσιο των δράσεων Στέγασης, Σίτισης και Κοινωνικής φροντίδας για τους αστέγους και ειδικότερα για την υλοποίηση του προγράμματος «Στέγαση και Επανένταξη», ως μέτρο αντιμετώπισης του προβλήματος της έλλειψης στέγης, που αποτελεί μία από τις μεγαλύτερες προκλήσεις για το Κράτος Πρόνοιας της Ελλάδας, δεδομένης της οικονομικής συγκυρίας.

Οι Αιτήσεις Χρηματοδότησης που κατατέθηκαν στο πλαίσιο της Πρόσκλησης Υποβολής Προτάσεων για το πρόγραμμα «Στέγαση και Επανένταξη» αξιολογήθηκαν από την αρμόδια Επιτροπή Αξιολόγησης, η οποία συγκροτήθηκε με την υπ’ αριθμ. 36979/2014 απόφαση (ΑΔΑ: 7130Λ-ΠΥΑ).

**ΑΡΘΡΟ 2**

**Αντικείμενο της σύμβασης**

Η παρούσα σύμβαση καθορίζει το πλαίσιο συνεργασίας μεταξύ των συμβαλλομένων μερών για την υλοποίηση του Σχεδίου με τίτλο «ΣΥΝΔΙΑΜΟΡΦΩΝΟΥΜΕ ΤΟ ΜΕΛΛΟΝ» που αφορά στο πρόγραμμα «Στέγαση και Επανένταξη», το οποίο εξειδικεύεται με την αρ. πρωτ. Δ23/οικ.48277/2531 17.12.2014 Απόφαση Ανάθεσης.

Σκοπός του Σχεδίου είναι η ένταξη στο πρόγραμμα κατ’ ελάχιστον 30 **ατόμων** που έχουν καταγραφεί ως άστεγοι ή έχουν επισφαλή πρόσβαση σε επαρκή κατοικία για διάστημα έως και δώδεκα (12) μηνών. Από το σύνολο των ατόμων, ποσοστό **40%** **ανά εγκεκριμένο Σχέδιο** τουλάχιστον, πρέπει να συμμετέχει και στους δύο πυλώνες ενεργειών, σύμφωνα με τα προβλεπόμενα στην Πρόσκληση Υποβολής Προτάσεων.

Κριτήριο συνέχισης του Σχεδίου αποτελεί η πλήρης αυτονόμηση τουλάχιστον του 30% του συνολικού επιλέξιμου πληθυσμού, η οποία θα αξιολογηθεί μέσω της διαδικασίας μεταπαρακολούθησης του προγράμματος, από την Αρχή Διαχείρισης.

Ειδικοί Στόχοι του Σχεδίου αποτελούν:

Ε.Σ. 1: Η άμεση μετάβαση σε αυτόνομες μορφές διαβίωσης μέσω της παροχής υπηρεσιών στέγασης και κοινωνικής φροντίδας

Ε.Σ. 2:Η επανένταξη στον κοινωνικό ιστό μέσω της παροχής υπηρεσιών εργασιακής επανένταξης.

Για την υλοποίηση κάθε Σχεδίου ορίζεται υποχρεωτικά από τον δικαιούχο ένας Επιστημονικά Υπεύθυνος και Ομάδα Έργου. Ο δικαιούχος υπογράφει με την ωφελούμενη οικογένεια/άτομο συμφωνητικό, το οποίο περιλαμβάνει τα δικαιώματα και τις υποχρεώσεις των δύο μερών, καθώς και την αποδοχή του ως άνω Σχεδίου. Ο Επιστημονικά υπεύθυνος του Σχεδίου καταρτίζει εξαμηνιαίο πλάνο υλοποίησης στο οποίο περιγράφονται ξεχωριστά το πλάνο ενεργειών για κάθε μία από τις ανωτέρω παρεχόμενες υπηρεσίες, καθώς επίσης και Σχέδιο Δράσης για κάθε ωφελούμενη οικογένεια ή άτομο, στο οποίο αποτυπώνονται τα ανωτέρω και καταγράφονται λεπτομερώς και συστηματικά στον οικογενειακό/ατομικό τους φάκελο.

**ΑΡΘΡΟ 3**

**Ισχύς - Διάρκεια**

Η σύμβαση ισχύει από την υπογραφή της και λήγει όσον αφορά τις παρεχόμενες υπηρεσίες προς τους δικαιούχους μετά την πάροδο δώδεκα (12) μηνών.

**ΑΡΘΡΟ 4**

**Πόροι - Χρηματοδότηση**

1. Οι πόροι για τη χρηματοδότηση του Σχεδίου προέρχονται από τον ΚΑΕ 2762 του Φ33-220.
2. Το συνολικό κόστος του Σχεδίου είναι ανέρχεται στο ποσό των 258.600(διακόσιες πενήντα οκτώ χιλιάδες εξακόσια ευρώ€).
3. Όλες οι δαπάνες θα πρέπει να αποδεικνύονται με εξοφλημένα τιμολόγια ή αν αυτό δεν είναι δυνατό με λογιστικά έγγραφα ή άλλα δικαιολογητικά ισοδύναμης αποδεικτικής ισχύος.
4. Η Αρχή Διαχείρισης αναλαμβάνει την υποχρέωση να χρηματοδοτήσει το εγκεκριμένο Σχέδιο χωρίς καμία μείωση ή κράτηση ή μεταγενέστερη ειδική επιβάρυνση που επιφέρει αδικαιολόγητη μείωση του εγκεκριμένου ποσού.
5. Οι μη επιλέξιμες δαπάνες δεν καλύπτονται από τη χρηματοδότηση.

**ΑΡΘΡΟ 5**

**Πληρωμές**

1. Οι πληρωμές από την Αρχή Διαχείρισης προς τους δικαιούχους πραγματοποιούνται σε **τέσσερις (4) δόσεις**, ως εξής:

**α)** **Η πρώτη δόση ύψους 30%** του συνολικού ποσού της χρηματοδότησης για την υλοποίηση του Σχεδίου καταβάλλεται μετά την υποβολή Βεβαίωσης Έναρξης Υλοποίησης από τον δικαιούχο, που επέχει θέση υπεύθυνης δήλωσης, εφόσον ο δικαιούχος πραγματοποιήσει την απαιτούμενη προετοιμασία για την έναρξη του Σχεδίου, η οποία συνίσταται σε:

* Δημιουργία προφίλ ωφελούμενου (ηλικία, Α.Μ.Κ.Α., Α.Φ.Μ., οικογενειακή κατάσταση, μορφωτικό επίπεδο, κατάσταση υγείας, τόπος προέλευσης, πιθανή προγενέστερη επαγγελματική δραστηριότητα, δεξιότητες, ενδιαφέροντα κ.λπ.)
* Δημιουργία ατομικού πλάνου επανένταξης που θα εντάσσει τον ωφελούμενο σε μια από τις κατηγορίες επιθυμητής επανένταξης
* Υλοποίηση μίας (1) τουλάχιστον ενέργειας δημοσιοποίησης του Σχεδίου (όπως δημοσίευση καταχώρησης στον Τύπο, αποστολή Δελτίου Τύπου, έκδοση ενημερωτικού φυλλαδίου, διοργάνωση εκδήλωσης κ.λπ.).

 Τα ανωτέρω θα κατατίθενται σε έντυπη και ηλεκτρονική μορφή.

**β) Η δεύτερη δόση ύψους 30%** του συνολικού ποσού της χρηματοδότησης καταβάλλεται με την πιστοποίηση, από την Αρχή Διαχείρισης, της υλοποίησης των ενεργειών στέγασης και επανένταξης σε ποσοστό 30% του φυσικού αντικειμένου σε κάθε πυλώνα ενεργειών, καθώς και από την υποβολή έκθεσης από τον δικαιούχο με την οποία να περιγράφεται επαρκώς η χρηματοοικονομική πορεία του Σχεδίου. Για την απόδειξη των ως άνω δύναται να υποβληθούν κατά περίπτωση παραστατικά και αποδεικτικά στοιχεία (μισθωτήρια συμφωνητικά κατοικίας για τα οποία θα υποβάλλεται *«Απόδειξη υποβολής δήλωσης πληροφοριακών στοιχείων μίσθωσης ακίνητης περιουσίας»,* συμφωνητικά με την ανάδοχη οικογένεια, δαπάνες επισκευής υφιστάμενης κατοικίας, αγορά οικοσκευής κ.ο.κ. για το σύνολο των ωφελούμενων και συμβάσεις με εργοδότη, έναρξη επιχειρηματικής δραστηριότητας, ενοικίαση αγροτεμαχίου κ.ο.κ για όσους ωφελούμενους συμμετέχουν σε δράσεις εργασιακής επανένταξης).

**γ)** **Η τρίτη δόση ύψους 30%** του συνολικού ποσού της χρηματοδότησης καταβάλλεται με την πιστοποίηση από την Αρχή Διαχείρισης της υλοποίησης ποσοστού 60 % του φυσικού αντικειμένου, σε κάθε πυλώνα ενεργειών και μετά από την υποβολή έκθεσης από τον δικαιούχο με την οποία να περιγράφεται επαρκώς η πορεία του φυσικού αντικειμένου καθώς και η χρηματοοικονομική πορεία του Σχεδίου ώστε να τεκμηριώνεται η ανάγκη χρηματοδότησης. Για την απόδειξη των ως άνω δύναται να υποβληθούν κατά περίπτωση παραστατικά και αποδεικτικά στοιχεία (αποδεικτικά δαπανών ενοικίασης, δαπάνες μισθοδοσίας προσωπικού και ωφελουμένων, ασφαλιστικές εισφορές, αμοιβές τρίτων, προμήθειες, αναλώσιμα, κ.λπ.).

**δ)** **Η τελευταία δόση** **ύψους 10%** του συνολικού ποσού της χρηματοδότησης αφορά στην πληρωμή του τελικού υπολοίπου της χρηματοδότησης και καταβάλλεται με την πιστοποίηση από την Αρχή Διαχείρισης της υλοποίησης του 100% του Φυσικού και Οικονομικού Αντικειμένου (σύνολο δαπανών συνοδευόμενων από τα παραστατικά εξόφλησης), σύμφωνα με το περιεχόμενο της προγραμματικής σύμβασης και μετά την υποβολή της αίτησης τελικής πληρωμής και λοιπών δικαιολογητικών υλοποίησης από τον δικαιούχο.

2. Για την καταβολή της αποπληρωμής απαιτείται η προηγούμενη υποβολή της **Απολογιστικής Έκθεσης** και **Τελική Έκθεση Αξιολόγησης** από τον τελικό δικαιούχο, στην οποία βεβαιώνεται η υλοποίηση 100% του φυσικού και οικονομικού αντικειμένου και μετά από τον σχετικό διαχειριστικό έλεγχο από τα αρμόδια ελεγκτικά όργανα.

**ΑΡΘΡΟ 6**

**Υποχρεώσεις συμβαλλομένων**

Για την επίτευξη του σκοπού της παρούσας σύμβασης, οι συμβαλλόμενοι αναλαμβάνουν ο καθένας τις ακόλουθες υποχρεώσεις και έχουν τα κατωτέρω αναφερόμενα δικαιώματα:

1. Το **Υπουργείο Εργασίας, Κοινωνικής Ασφάλισης και Πρόνοιας** **(ΥΠ.Ε.ΚΑ.Π.)** αναλαμβάνει:

α) τη χρηματοδότηση των ενεργειών και του διαχειριστικού κόστους υλοποίησης του προγράμματος «Στέγαση και Επανένταξη»,

β) την παρακολούθηση της υλοποίησης του Σχεδίου, συλλέγοντας όλα τα απαραίτητα στοιχεία και τη συνεργασία με την Αρχή Διαχείρισης σε περίπτωση που ανακύπτουν προβλήματα κατά την υλοποίησή του.

γ) τη συμμετοχή στην Επιτροπή Παρακολούθησης του προγράμματος και την τεχνική της υποστήριξη.

1. Το **Εθνικό Ινστιτούτο Εργασίας και Ανθρωπίνου Δυναμικού (Ε.Ι.Ε.Α.Δ.)** αναλαμβάνει:

α) τη διαχείριση και διοικητική υποστήριξη της υλοποίησης του προγράμματος «Στέγαση και Επανένταξη»,

β) την πληρωμή των δαπανών στους δικαιούχους σύμφωνα με τα παραστατικά που κατατίθενται με βάση την Πρόσκληση του Προγράμματος, τον Οδηγό Εφαρμογής και τις Προγραμματικές Συμβάσεις που έχουν υπογραφεί με τους δικαιούχους,

γ) τη συλλογή των απαιτούμενων παραστατικών και σύνταξη τριμηνιαίων εκθέσεων με απολογιστικά στοιχεία παρακολούθησης του έργου,

δ) τη σύνταξη τελικού απολογισμού με όλα τα απαιτούμενα στοιχεία (οικονομικά, διοικητικά κ.λπ.), τον οποίο καταθέτει μαζί με τις τριμηνιαίες εκθέσεις στην αρμόδια Διεύθυνση του Υπουργείου και στην Επιτροπή Παρακολούθησης,

3. Ο/Η ΚΕΝΤΡΟ ΚΟΙΝΩΝΙΚΗΣ ΠΡΟΝΟΙΑΣ **ως Τελικός Δικαιούχος** αναλαμβάνει:

α) κατά την υλοποίηση των χρηματοδοτούμενων δράσεων να τηρεί τους όρους της Πρόσκλησης υποβολής προτάσεων,

β) εντός δέκα πέντε (15) ημερολογιακών ημερών από την παραλαβή της παρούσας Συμφωνίας με την υπογραφή και των δύο μερών, να υποβάλει στην Αρχή Διαχείρισης:

- **Υπεύθυνη δήλωση** τουΝ. 1599/1986 μη αλληλοεπικάλυψης των δράσεων από άλλα ευρωπαϊκά ή εθνικά προγράμματα.

- **Εγγυητική Επιστολή** ύψους 3% επί του εγκεκριμένου προϋπολογισμού του Σχεδίου,

γ) Μετά την υπογραφή της Προγραμματικής Σύμβασης και την κατάθεση της εγγυητικής επιστολής καλής εκτέλεσης, ο Δικαιούχος υποβάλλει στην Αρχή Διαχείρισης του Προγράμματος **Βεβαίωση Έναρξης του Σχεδίου**, η οποία επέχει θέση Υπεύθυνης Δήλωσης, η οποία συνοδεύεται από:

i) υποβολή οριστικού αναλυτικού χρονοδιαγράμματος ενεργειών,

ii) ορισμό Επιστημονικά Υπευθύνου και Ομάδας Έργου και

iii) περιγραφή μίας (1) τουλάχιστον ενέργειας δημοσιοποίησης του Σχεδίου, η οποία θα λάβει χώρα με την ενεργοποίηση των Σχεδίων.

Σε περίπτωση αποχώρησης του Επιστημονικά Υπευθύνου ή και του Υπευθύνου για την οικονομική διαχείριση, υποβάλλεται Δήλωση από τον νόμιμο εκπρόσωπο του Δικαιούχου, συνοδευόμενη με το αντίστοιχο βιογραφικό σημείωμα όταν πρόκειται για τον Επιστημονικά Υπεύθυνο, ενώ όταν πρόκειται για την αντικατάσταση του Οικονομικά Υπευθύνου υποβάλλεται η γνωστοποίηση των στοιχείων σύμφωνα με την Αίτηση Χρηματοδότησης. Επισημαίνεται ότι στην περίπτωση της αντικατάστασης του Επιστημονικά Υπευθύνου πρέπει να λαμβάνεται μέριμνα ώστε να αντικαθίσταται από άτομο όμοιων προσόντων με τον δηλωθέντα στην Αίτηση Χρηματοδότησης.

δ) Κατά την διάρκεια υλοποίησης του Σχεδίου ο Δικαιούχος υποβάλλει στην Αρχή Διαχείρισης του Προγράμματος:

1. **Αναφορές Προόδου** του Σχεδίου, σε έντυπη και ηλεκτρονική μορφή, για το φυσικό

αντικείμενο ανά τρίμηνο,

1. **Εκθέσεις Προόδου**, στις οποίες περιγράφεται η εξέλιξη της υλοποίησης του φυσικού και οικονομικού αντικείμενου, πριν την καταβολή κάθε δόσης χρηματοδότησης,
2. Τα αντίστοιχα **παραδοτέα ανά ενέργεια**, σύμφωνα με το εγκεκριμένο Σχέδιο και την Προγραμματική Σύμβαση,
3. Υποβάλλει επίσης σε κάθε περίπτωση που ζητηθεί, πάσης φύσης έγγραφα και στοιχεία που αφορούν στο φυσικό και οικονομικό αντικείμενο και τα οποία θα τηρούνται στους σχετικούς φακέλους του Σχεδίου.

ε) Επιπρόσθετα ο Δικαιούχος:

1. Καταβάλλει στους ωφελούμενους όλες τις δαπάνες τις σχετικές με τις ενέργειες στέγασης και εργασιακής επανένταξης σύμφωνα με το εγκεκριμένο Σχέδιο και την Προγραμματική Σύμβαση,
2. Καταβάλλει τις αμοιβές και τα πάσης φύσης επιδόματα του ατόμων που απασχολούνται στο έργο σύμφωνα με την ισχύουσα νομοθεσία καθώς και τις δαπάνες μετακίνησης, διαμονής και διατροφής (όπου αυτό απαιτείται) για τις ανάγκες του Σχεδίου, σύμφωνα με το εγκεκριμένο Σχέδιο,
3. Ενημερώνει την Αρχή Διαχείρισης και τις τρίτες αρχές, προς τις οποίες αυτός έχει υποχρέωση, για την τήρηση των όρων προστασίας των προσωπικών δεδομένων, σύμφωνα με την ισχύουσα νομοθεσία,
4. Προετοιμάζει και επεξεργάζεται όλα τα απαραίτητα στοιχεία για την ομαλή διεξαγωγή του ελέγχου του Σχεδίου από την Αρχή Διαχείρισης και όλες τις αρμόδιες αρχές.

 στ) Μετά την ολοκλήρωση υλοποίησης του Σχεδίου, o Δικαιούχος εντός αποκλειστικής προθεσμίας δύο (2) μηνών υποβάλλει στην Αρχή Διαχείρισης:

1. **Βεβαίωση ολοκλήρωσης** Φυσικού και Οικονομικού αντικειμένου Σχεδίου
2. **Απολογιστική Έκθεση** του Σχεδίου (υλοποιηθέντος φυσικού και οικονομικού αντικειμένου) σε έντυπη και ηλεκτρονική μορφή. Η έκθεση θα περιλαμβάνει αναλυτικά τα αποτελέσματα των ενεργειών που υλοποιήθηκαν σε σύγκριση με τους στόχους - προσδοκώμενα αποτελέσματα και σε πλήρη αντιστοιχία με τη μεθοδολογία παρακολούθησης, αξιολόγησης και διάδοσης, όπως περιγράφηκε στην εγκεκριμένη πρόταση.

ζ) Η Αρχή Διαχείρισης διατηρεί το δικαίωμα, εντός τριάντα (30) ημερών, να απορρίψει την υποβληθείσα Απολογιστική Έκθεση με αιτιολογημένη απόφαση ή εντός της ίδιας προθεσμίας να ζητήσει κάθε συμπληρωματικό δικαιολογητικό ή πληροφορία. Εφόσον συντρέχει περίπτωση, ο Τελικός Δικαιούχος διαθέτει προθεσμία πέντε (5) ημερών για να υποβάλλει τις ζητούμενες συμπληρωματικές πληροφορίες ή νέα Απολογιστική Έκθεση. Σε αυτή την περίπτωση ο Τελικός δικαιούχος υποβάλλει Αναμορφωμένη Απολογιστική Έκθεση εντός δέκα (10) ημερών.

στ) Η χρηματοδότηση που εγκρίνεται με την Απόφαση Ανάθεσης θα πρέπει να χρησιμοποιηθεί μόνο για την υλοποίηση του εγκεκριμένου Σχεδίου.

ζ) Να τηρεί χωριστό λογιστικό σύστημα για το Σχέδιο ή κατάλληλη λογιστική κωδικοποίηση για όλες τις συναλλαγές που σχετίζονται με το Σχέδιο.

η) Να ενημερώνει την Αρχή Διαχείρισης για κάθε πρόβλημα που ανακύπτει κατά την υλοποίηση της Σύμβασης και να συνεργάζεται μαζί του για την επίλυσή του.

θ) Να λαμβάνει όλα τα απαραίτητα μέτρα που εγγυώνται το σεβασμό των δικαιωμάτων και της αξιοπρέπειας των χρηστών των υπηρεσιών του προγράμματος, καθώς και την προστασία των προσωπικών τους δεδομένων.

1. Ο/Η ΠΡΑΞΙΣ **ως Διαχειριστής Φορέας** αναλαμβάνει:
* την υλοποίηση του φυσικού αντικειμένου τηρώντας τους όρους και τις προϋποθέσεις της Πρόσκλησης Υποβολής Προτάσεων και του Οδηγού Εφαρμογής,
* την πληρωμή των δαπανών που προκύπτουν από την υλοποίηση του φυσικού αντικειμένου, σύμφωνα με τα παραστατικά που κατατίθενται με βάση την πρόσκληση του προγράμματος, τον οδηγό εφαρμογής και τις συμβάσεις που έχουν υπογραφεί με τους δικαιούχους, κατόπιν συνυπογραφής του Συντονιστή του Σχεδίου,
* καταβάλλει τις αμοιβές και τα πάσης φύσης επιδόματα του ατόμων που απασχολούνται στο έργο σύμφωνα με την ισχύουσα νομοθεσία καθώς και τις δαπάνες μετακίνησης, διαμονής και διατροφής (όπου αυτό απαιτείται) για τις ανάγκες του Σχεδίου, σύμφωνα με το εγκεκριμένο Σχέδιο.

**ΑΡΘΡΟ 7**

**Εποπτεία - Έλεγχοι**

1. Ο Τελικός Δικαιούχος αναλαμβάνει την υποχρέωση αποδοχής ελέγχων από εκπροσώπους της Αρχής Διαχείρισης, αρμόδιες υπηρεσίες της Αναθέτουσας Αρχής ή οποιουδήποτε άλλου δημόσιου ή ιδιωτικού φορέα κατ’ εντολή των ανωτέρω υπηρεσιών, παρέχοντας κάθε διευκόλυνση για την άσκηση του ελέγχου και επιτρέποντας την πρόσβασή τους σε οποιοδήποτε στοιχείο σχετικό με την εξέλιξη και την οικονομική διαχείριση του Σχεδίου.

2. Ο Τελικός Δικαιούχος θα θέτει στη διάθεσή της Αναθέτουσας Αρχής και της Αρχής Διαχείρισης όλα τα πρωτότυπα έγγραφα, ειδικά τα λογιστικά και τα φορολογικά στοιχεία, ή, σε εξαιρετικές και δεόντως αιτιολογημένες περιστάσεις, επικυρωμένα αντίγραφα των πρωτοτύπων, σχετικών με το συμφωνητικό, εγγράφων.

3. Ο Τελικός Δικαιούχος αναλαμβάνει την υποχρέωση να χορηγεί σε εκπροσώπους της Αρχής Διαχείρισης και της Αναθέτουσας Αρχής, το δικαίωμα πρόσβασης σε χώρους και κτιριακές εγκαταστάσεις υλοποίησης του Σχεδίου, καθώς επίσης και σε πληροφορίες, συμπεριλαμβανομένων και πληροφοριών σε ηλεκτρονική μορφή, εφόσον η εν λόγω πρόσβαση είναι αναγκαία για τη διεξαγωγή των ελέγχων.

4. Οι έλεγχοι είναι δυνατόν να διεξάγονται κατά την διάρκεια της περιόδου υλοποίησης του Σχεδίου μέχρι την καταβολή της αποπληρωμής και για χρονικό διάστημα πέντε ετών από το κλείσιμο του προγράμματος. Όπου χρειάζεται, τα ευρήματα του ελέγχου είναι δυνατόν να οδηγήσουν σε αποφάσεις ανάκτησης ποσών από την αρμόδια αρχή.

**ΑΡΘΡΟ 8**

**Αναστολή Χρηματοδότησης**

Σε περίπτωση διαπίστωσης συστηματικών παρατυπιών, μη τήρησης των όρων της παρούσας σύμβασης ή μη συμμόρφωσης στις υποδείξεις της Αρχής Διαχείρισης που θα αφορούν την ορθή εφαρμογή του Σχεδίου σύμφωνα με την Αναμορφωμένη Αίτηση Χρηματοδότησης, την Εγκριτική Απόφαση και την παρούσα Συμφωνία, δύναται η αναστολή της χρηματοδότησης κατόπιν έγγραφης γνωμοδότησης της Αρχής Διαχείρισης και απόφασης της Αναθέτουσας Αρχής.

**ΑΡΘΡΟ 9**

**Ανάκτηση**

1. Σε περίπτωση που έχει καταβληθεί στον Τελικό Δικαιούχο ποσό που υπερβαίνει τις επιλέξιμες δαπάνες του Σχεδίου ή εφόσον δικαιολογείται η ανάκτηση του ποσού κατά τους όρους του παρόντος συμφωνητικού, ο Τελικός Δικαιούχος αναλαμβάνει την υποχρέωση να επιστρέψει στην Αναθέτουσα Αρχή μέσω της Αρχής Διαχείρισης το εν λόγω ποσό, ως αχρεωστήτως καταβληθέν, σύμφωνα με τα οριζόμενα στην υπ.αρ. 2/4706/0041/25-1-2010 Κ.Υ.Α.
2. Να αποδώσει νομίμως και εντόκως στην Αναθέτουσα Αρχή μέσω της Αρχής Διαχείρισης οποιοδήποτε χρηματικό ποσό προκύψει από ενδεχόμενες αντικανονικές ενέργειες σε σχέση με την διαχείριση του εγκεκριμένου Σχεδίου και το οποίο ενδέχεται να καταλογισθεί σε βάρος του, υπό τους όρους και εντός της προθεσμίας που αυτή καθορίζει.
3. Όλα τα στοιχεία, αρχεία και έγγραφα σχετικά με το Πρόγραμμα αποτελούν ιδιοκτησία του Υπουργείου Εργασίας, Κοινωνικής Ασφάλισης & Πρόνοιας, το οποίο μπορεί να τα διαχειρίζεται, να τα εκμεταλλεύεται και να φέρει όλες τις εξουσίες σχετικά με τη διαχείριση και αξιοποίηση αυτών.

**ΑΡΘΡΟ 10**

**Δημοσιότητα**

1. Κάθε γνωστοποίηση ή δημοσίευση εκ µέρους του Τελικού Δικαιούχου σχετική µε το Σχέδιο, ακόµη και κατά τη διάρκεια διάλεξης ή σεµιναρίου, πρέπει να αναφέρει ότι πρόκειται για Σχέδιο που αποτελεί αντικείµενο χρηματοδοτικής υποστήριξης εκ µέρους της Αναθέτουσας Αρχής.

2. Ο Τελικός Δικαιούχος εξουσιοδοτεί την Αναθέτουσα Αρχή και την Αρχή Διαχείρισης να δημοσιεύουν, µε οποιαδήποτε µορφή και µε οποιοδήποτε µέσο, συμπεριλαμβανόμενου του διαδικτύου, τα ακόλουθα πληροφοριακά στοιχεία:

- την ονομασία του Τελικού Δικαιούχου,

- τον τίτλο του Σχεδίου και

- το χορηγούμενο ποσό από την Αναθέτουσα Αρχή και τα αντίστοιχα ποσοστά συμμετοχής του Τελικού Δικαιούχου και του Φορέα Διαχείρισης στο Σχέδιο, σε σχέση µε το συνολικό κόστος του Σχεδίου.

**ΑΡΘΡΟ 11**

**Προστασία δεδομένων προσωπικού χαρακτήρα**

Άπαντες οι συμβαλλόμενοι λαμβάνουν όλα τα απαραίτητα μέτρα προκειμένου να μην αποκαλύπτονται κατά τρόπο μη εγκεκριμένο και να μην παρέχεται παράνομη πρόσβαση σε πληροφορίες και δεδομένα που έχει συλλέξει από τον Τελικό Δικαιούχο και που απαιτούνται για την οικονομική διαχείριση, την παρακολούθηση, τον έλεγχο και την αξιολόγηση του Σχεδίου.

**ΑΡΘΡΟ 12**

**Τροποποίηση και συμπλήρωση**

1. Οποιαδήποτε τροποποίηση ή παράταση της παρούσας σύμβασης γίνεται μόνο εγγράφως και υπογράφεται από τους νόμιμους εκπροσώπους όλων των συμβαλλομένων μερών.

2. Σε περίπτωση που η Αίτηση Τροποποίησης προέρχεται από τον Τελικό Δικαιούχο, αυτός οφείλει να την απευθύνει προς την Αρχή Διαχείρισης το αργότερο ένα (1) μήνα πριν από την ημερομηνία λήξης του Σχεδίου, εκτός εάν πρόκειται για περιπτώσεις δεόντως αιτιολογημένες από τον δικαιούχο και αποδεκτές από την Αρχή Διαχείρισης.

**ΑΡΘΡΟ 13**

**Λύση της Σύμβασης**

1. Η παρούσα Σύμβαση λύεται με την καταγγελία της από την Αναθέτουσα Αρχή κατόπιν γνωμοδότησης της Αρχής Διαχείρισης χωρίς να υποχρεούται σε καταβολή αποζημίωσης στις ακόλουθες περιπτώσεις:

α. όταν ο Τελικός Δικαιούχος δεν ανταποκρίνεται σε μία ουσιώδη υποχρέωση που προβλέπεται στην παρούσα Συμφωνία,

β. σε περίπτωση μιας νομικής, οικονομικής, τεχνικής, οργανωτικής ή ελεγκτικής μεταβολής στην κατάσταση του Τελικού Δικαιούχου, η οποία θα είναι σε θέση να επηρεάσει ουσιαστικά την παρούσα Συμφωνία ή να θέσει υπό αίρεση την Απόφαση Έγκρισης της χρηματοδότησης.

1. Σε περιπτώσεις δεόντως αιτιολογημένες, ο Τελικός Δικαιούχος μπορεί να παραιτηθεί από την χρηματοδότηση και να λύσει τη Συμφωνία ανά πάσα στιγμή, µέσω έγγραφης και αιτιολογημένης προειδοποίησης, µε προθεσμία 60 ημερών και χωρίς υποχρέωση οποιασδήποτε σχετικής αποζημίωσης.
2. Εάν δεν υπάρχει αιτιολόγηση, ή η Αρχή Διαχείρισης απορρίψει την προβαλλόμενη αιτιολόγηση, η λύση εκ μέρους του δικαιούχου κρίνεται καταχρηστική, και την Αναθέτουσα Αρχή μέσω της Αρχής Διαχείρισης μπορεί να απαιτήσει την επιστροφή, εν μέρει ή εν όλω, των ποσών που έχουν ήδη καταβληθεί για το Σχέδιο, κατ’ αναλογία προς τη βαρύτητα των καταλογιζόμενων παραπτωμάτων και αφού δοθεί στον τελικό δικαιούχο η δυνατότητα να υποβάλλει τις παρατηρήσεις του.

**ΑΡΘΡΟ 14**

**Λήξη της Σύμβασης**

Η Σύμβαση θεωρείται ότι έχει εκτελεστεί και έχει λήξει με την λήξη των υποχρεώσεων των συμβαλλομένων της παρούσας Συμφωνίας.

Όσον αφορά την επιλεξιμότητα των δαπανώναυτή μπορεί να αποτελέσει αντικείμενο ελέγχου για χρονική περίοδο 5 ετών από το κλείσιμο του προγράμματος.

**ΑΡΘΡΟ 15**

**Απαγόρευση υποκατάστασης**

Ο Τελικός Δικαιούχος και ο Διαχειριστής Φορέας δεν επιτρέπεται να υποκατασταθούν από άλλον ή να μεταβιβάσουν τα δικαιώματα ή υποχρεώσεις τους ή μέρους αυτών που απορρέουν από την παρούσα Σύμβαση σε οποιονδήποτε τρίτο.

**ΑΡΘΡΟ 16**

**Επίλυση διαφορών**

Τα δικαστήρια των Αθηνών είναι τα μόνα αρμόδια για οποιαδήποτε διαφορά που προκύπτει σχετικά με την παρούσα Σύμβαση.

Όλοι οι όροι της παρούσας Σύμβασης θεωρούνται ουσιώδεις.

Αυτά συμφώνησαν, συνομολόγησαν και συναποδέχθηκαν τα συμβαλλόμενα μέρη, σε απόδειξη των οποίων συντάχθηκε η παρούσα σε τέσσερα (4) πρωτότυπα έλαβε δε έκαστος από ένα (1).

### ΠΑΡΑΡΤΗΜΑ 1

**Α. Προϋπολογισμός Σχεδίου**

**1. Συνοπτικός προϋπολογισμός**

 **2. Αναλυτικός προϋπολογισμός**

**ΟΙ ΣΥΜΒΑΛΛΟΜΕΝΟΙ**

**Α. Για το Υπουργείο Εργασίας, Κοινωνικής Ασφάλισης & Πρόνοιας (ΥΠ.Ε.ΚΑ.Π.)**

**Ο ΥΦΥΠΟΥΡΓΟΣ**

**ΒΑΣΙΛΕΙΟΣ ΚΕΓΚΕΡΟΓΛΟΥ**

(ΥΠΟΓΡΑΦΗ + ΣΦΡΑΓΙΔΑ)

**Β. Για το Εθνικό Ινστιτούτο Εργασίας και Ανθρώπινου Δυναμικού (Ε.Ι.Ε.Α.Δ.)**

**Ο ΓΕΝΙΚΟΣ ΔΙΕΥΘΥΝΤΗΣ**

**ΚΩΝΣΤΑΝΤΙΝΟΣ ΑΝΑΓΝΩΣΤΟΠΟΥΛΟΣ**

 (ΥΠΟΓΡΑΦΗ + ΣΦΡΑΓΙΔΑ)

**Γ. Για τον Τελικό Δικαιούχο**

**Ο ΝΟΜΙΜΟΣ ΕΚΠΡΟΣΩΠΟΣ**

**ΣΥΛΒΑΝΑ ΚΑΡΑΣΑΒΒΙΔΟΥ**

(ΥΠΟΓΡΑΦΗ + ΣΦΡΑΓΙΔΑ)

**Δ.** **Για τον Φορέα Διαχείρισης**

**Ο ΝΟΜΙΜΟΣ ΕΚΠΡΟΣΩΠΟΣ**

ΑΝΤΥΠΑΣ ΤΖΑΝΕΤΟΣ

 (ΥΠΟΓΡΑΦΗ + ΣΦΡΑΓΙΔΑ)